b'\n_START_ARTICLE_\nMenina planina\n_START_SECTION_\nNOB\n_START_PARAGRAPH_\nMenina je bila med NOB izredno pomembno obmo\xc4\x8dje. Od leta 1941 dalje so se tod zadr\xc5\xbeevale manj\xc5\xa1e in ve\xc4\x8dje partizanske enote. Okupator je tu po\xc5\xbegal ve\xc4\x8d hi\xc5\xa1 in postrelil ve\xc4\x8d doma\xc4\x8dinov, mnoge pa odgnal v tabori\xc5\xa1\xc4\x8da. Zgovorne pri\xc4\x8de fa\xc5\xa1isti\xc4\x8dnega divjanja so mnogi spomeniki na planini._NEWLINE_V za\xc4\x8detku poletja 1942 se je na Menini zadr\xc5\xbeeval Kamni\xc5\xa1ki partizanski bataljon. 21. junij 1942 so ga napadli trije nem\xc5\xa1ki policijski bataljoni, vendar se jim je pravo\xc4\x8dasno umaknil. Dne 7. novembra 1942 so Nemci v tesen obro\xc4\x8d uklenili Dobrovlje in napadle borce  NOV. \xc5\xa0tab 2. grupe odredov se je s 1. in 2. \xc4\x8deto Savinjskega bataljona prebil na Menino, 3. \xc4\x8deto, ki je \xc5\xa1\xc4\x8ditila umik, pa je sovra\xc5\xbenik skoraj popolnoma uni\xc4\x8dil. Novembra 1942 je bil ustanovljen novi Savinjski bataljon, ki je imel za\xc4\x8dasno bazo na Menini._NEWLINE_Po uni\xc4\x8denju Pohorskega bataljona 8. januarja 1943 se je te\xc5\xbei\xc5\xa1\xc4\x8de boja na \xc5\xa0tajerskem premaknilo na \xc5\xa1ir\xc5\xa1e obmo\xc4\x8dje Menine vse tja do Save. Upor je toliko napredoval, da so imele partizanske \xc4\x8dete  mno\xc5\xbei\xc4\x8dno podporo prebivalstva. Maja in junija 1943 so borci Kamni\xc5\xa1ko-savinjskega odreda vodili na \xc5\xa1ir\xc5\xa1em obmo\xc4\x8dju Menine te\xc5\xbeke boje z Nemci. 6. avgusta 1943 se je tu oblikovala \xc5\xa0landrova brigada, ki je \xc5\xa1tala skoraj 800 borcev. Bataljoni te brigade so lo\xc4\x8deno napadali sovra\xc5\xbenikove postojanke na \xc5\xa1ir\xc5\xa1em obmo\xc4\x8dju Menine._NEWLINE_Borci \xc5\xa0landrove brigade so februarja 1944 vse pogosteje in mo\xc4\x8dneje napadali nem\xc5\xa1ke postojanke okoli Menine, da bi s tem odtegnile sovra\xc5\xbenikove enote, ki so zasledovale 14. divizijo pri njenem pohodu na \xc5\xa0tajersko. Posebno te\xc5\xbeak boj so imeli 6. februarja, ko je padlo 18 partizanov. Okupator je zadnje dni marca 1944 z okoli 2.000 vojaki obkolil Menino, da bi uni\xc4\x8dil partizane, vendar so se ti pravo\xc4\x8dasno umaknili proti severu. Srditi boji z Nemci so divjali na \xc4\x8crnivcu, Volovjeku in na Slopeh, ko so Nemci prek teh prelazov napadali osvobojeno ozemlje v Zgornji Savinjski dolini._NEWLINE_V sovra\xc5\xbenikovi zimski ofenzivi, decembra 1944 in januarja 1945, so bili na obmo\xc4\x8dju Menine hudi boji brigad 4. operativne cone, v katerih so imele zlasti \xc5\xa0landrova in Zidan\xc5\xa1kova brigada te\xc5\xbeke izgube. Partizanske enote so si kmalu opomogle in \xc5\xbee konec januarja nadaljevale z organiziranim delom. Zadnje ve\xc4\x8dje borbe na obmo\xc4\x8dju Menine so bile 14. in 15. marca 1945, ko so enote 14. SS divizije napadle polo\xc5\xbeaje \xc5\xa0landrove in Zidan\xc5\xa1kove brigade. Borcem obeh brigad se je pred premo\xc4\x8dnim sovra\xc5\xbenikom uspelo umakniti se proti \xc5\xa1ir\xc5\xa1emu obmo\xc4\x8dju Morav\xc4\x8d. Po tej ofenzivi je sovra\xc5\xbenikov pritisk popustil, ker so enote premestili na fronto proti Rde\xc4\x8di armadi._NEWLINE_Na Menini je bilo tudi mesto za sprejem in skladi\xc5\xa1\xc4\x8denje opreme, ki so jo zavezniki spu\xc5\xa1\xc4\x8dali s padali.'